Thomas Joseph O’Brien (biskop)

**Thomas Joseph O’Brien** (1935–2018) var en amerikansk prelat og katolsk biskop av Phoenix.
## Liv og virke
### Prest
Etter sin filosofiske og teologiske utdannelse ved St. Meinrad Seminary ble Thomas Joseph O’Brien ordinert til prest for Tucson bispedømme den 7. mai 1961. Etter pastoralt arbeid var han blant annet generalvikar.
### Biskop av Phoenix
Pave Johannes Paul II utnevnte ham til biskop av Phoenix den 9. november 1981. Paven ordinerte ham personlig til biskop den 6. januar året etter; medkonsekrerende var Eduardo Martínez Somalo, *sostituto* ved Statssekretariatet, og Lucas Moreira Neves O.P., sekretær for bispekongregasjonen. Innvielsen i Phoenix bispedømme fant sted den 18. januar 1982.

I 1990 hadde O'Brien tilsyn med utviklingen og implementeringen av et opplegg i bispedømmet for etterforsking av eventuelle saker vedrørende seksuelle overgrep som involverte prester. Politikken ble revidert i 1995 og 1998, og mange av retningslinjene ble overført og inntatt i *Dallas Charter* fra 2002. 

I 2002 startet aktoratet i Maricopa County en storjuryetterforskning av anklager om seksuelle overgrep begått av katolske prester i Phoenix bispedømme. O'Brien var et mål for denne etterforskningen for angivelig å ha dekket over anklager mot prester. Etterforskningen ble avsluttet da O'Brien medgav at han hadde gitt ly til slike prester. Han gikk med på å gi fra seg sin autoritet over bispedømmepolitikken for seksuelle overgrep i bytte mot immunitet fra tiltale for hindring av rettsvesenet.

Den 14. juni 2003 kjørte O'Brien hjem nattestider fra en fermingsseremoni da kjøretøyet hans traff en 43 år gammel fotgjenger ved navn Jim Reed. O'Brien kjørte fra ulykkesstedet uten å stoppe slik loven krever. Reed døde av skadene.

En sjåfør bak O'Brien rapporterte O'Briens bilskiltnummer til politiet. Politiet oppdaget en bulk i en skjerm og en sprekk i frontruten på O'Briens Buick Park Avenue. O'Brien sa at han ikke rapporterte ulykken fordi han trodde han hadde truffet en hund, katt eller stein. Han ble arrestert for å ha forlatt ulykkesstedet og løslatt mot en kausjon på 45 000 dollar.

Den 18. juni 2003 aksepterte Johannes Paul II hans førtidlige avskjedssøknad, som Thomas O’Brien måtte sende inn etter en skandale om seksuelle overgrep som involverte påståtte pedofile prester. Under statsadvokatens etterforskning tilsto han å ha beskyttet angivelig pedofile prester.

O'Brien dæde i Phoenix den 26. august 2018 i en alder av 82 år, av komplikasjoner med Parkinsons sykdom.

## Episkopalgenealogi
Hans episkopalgenealogi er:

* Kardinal Scipione Rebiba (1504-1577) 
* Kardinal Giulio Antonio Santori (1532-1602) * bispeviet 1566
* Kardinal Girolamo Bernerio (1540-1611) *1586
* Erkebiskop Galeazzo Sanvitale (1566-1622) *1604
* Kardinal Ludovico Ludovisi  (1595-1632) *1621
* Kardinal Luigi Caetani (1595-1642) *1622
* Kardinal Ulderico Carpegna (1595-1679) *1630
* Kardinal Paluzzo Paluzzi Altieri degli Albertoni (16235-1698) *1666
* Pave Benedikt XIII (1649-1730) *1675
* Pave Benedikt XIV (1675-1758) *1724
* Pave Klemens XIII (1693-1769) *1743
* Kardinal Henry Benedict Mary Clement Stuart of York (1725-1807) *1758
* Pave Leo XII (1760-1829) *1794
* Kardinal Chiarissimo Falconieri Mellini (1794-1859) *1826
* Kardinal Camillo di Pietro (1806-1884) *1839
* Kardinal Mieczyslaw Halka Ledóchowski (1822-1902) *1861
* Kardinal Jan Puzyna z Kosielsko (1842-1911) *1886
* Erkebiskop Józef Bilczewski (1860-1923) *1901
* Erkebiskop Bolesław Twardowski (1864-1944) *1919
* Erkebiskop Eugeniusz Baziak (1890-1962) *1933
* Pave Johannes Paul II (1920-2005) *1958
* Biskop *Thomas Joseph O’Brien* (1935-2018) *1982
## Referanser